Document ID: 31991L0682

NEUVOSTON DIREKTIIVI,
annettu 19 päivänä joulukuuta 1991,
koristekasvien ja niiden lisäysaineiston pitämisestä kaupan (91/682/ETY)
EUROOPAN YHTEISÖJEN NEUVOSTO, joka
ottaa huomioon Euroopan talousyhteisön perustamissopimuksen ja erityisesti sen 43 artiklan,
ottaa huomioon komission ehdotuksen(1),
ottaa huomioon Euroopan parlamentin lausunnon(2),
ottaa huomioon talous- ja sosiaalikomitean lausunnon(3),
sekä katsoo, että
koristekasvien tuotannolla on tärkeä asema yhteisön maataloudessa,
koristekasvien tuotannossa tyydyttävät tulokset riippuvat paljon koristekasvien ja niiden lisäykseen käytettävän aineiston laadusta ja terveydestä; tämän vuoksi tietyt jäsenvaltiot ovat antaneet säännöksiä markkinoille saatettujen koristekasvien ja niiden lisäysaineiston laadun ja terveyden takaamiseksi,
koristekasvien ja niiden lisäysaineiston erilainen käsittely eri jäsenvaltioissa voi lisätä kaupan esteitä ja siten estää näiden tuotteiden vapaata liikkuvuutta yhteisössä; sisämarkkinoiden toteuttamiseksi nämä esteet on syytä poistaa vahvistamalla yhteisön säännökset, jotka korvaavat jäsenvaltioiden säännökset,
yhdenmukaisten vaatimusten luominen yhteisön tasolla takaa sen, että ostajat saavat koko yhteisön alueella terveitä ja hyvälaatuisia koristekasveja ja niiden lisäysaineistoa,
näiden yhdenmukaisten vaatimusten on kasvien terveyden osalta vastattava suojatoimenpiteistä kasveille ja kasvituotteille haitallisten organismien jäsenvaltioihin kulkeutumisen estämiseksi 21 päivänä joulukuuta 1976 annettua neuvoston direktiiviä 77/93/ETY(4), sellaisena kuin se on viimeksi muutettuna direktiivillä 91/683/ETY(5),
aluksi olisi vahvistettava yhteisön säännöt niille koristekasvisuvuille ja -lajeille, joilla on suuri taloudellinen merkitys yhteisössä, sekä yhteisön menettely näiden sääntöjen täytäntöönpanemiseksi myöhemmin muille suvuille ja lajeille,
yhteisön sääntöjä ei ole tarkoituksenmukaista soveltaa koristekasvien ja niiden lisäysaineiston pitämiseen kaupan, jos voidaan osoittaa, että nämä kasvit ja aineisto on tarkoitettu vietäviksi kolmansiin maihin, koska näissä maissa voimassa olevat säännökset voivat poiketa tämän direktiivin säännöksistä, sanotun kuitenkaan rajoittamatta direktiivin 77/93/ETY kasvien terveyttä koskevien säännösten soveltamista,
kasvien terveyttä ja laatua koskevien vaatimusten vahvistaminen kullekin koristekasvisuvulle ja -lajille edellyttää pitkäjänteistä ja perusteellista teknistä ja tieteellistä tutkimusta; tätä varten olisi vahvistettava menettely,
koristekasvien ja/tai niiden lisäysaineiston toimittajien on ensisijaisesti varmistettava, että heidän tuotteensa ovat tämän direktiivin säännösten mukaiset,
jäsenvaltioiden toimivaltaisten viranomaisten on valvottava ja tarkastuksella varmistettava, että toimittajat noudattavat näitä säännöksiä,
olisi otettava käyttöön yhteisön valvontatoimenpiteet tämän direktiivin vaatimusten yhdenmukaisen soveltamisen takaamiseksi kaikissa jäsenvaltioissa,
koristekasvien ja niiden lisäysaineiston ostajien edun mukaista on, että lajikkeiden tai kasviryhmien nimet ovat tunnetut ja niiden tunnistettavuus turvataan,
koristekasvialan erityisominaisuudet ovat tässä monimutkaistava tekijä; sen vuoksi edellä esitetty tavoite voitaisiin parhaiten saavuttaa joko lajikkeen yleisellä tuntemuksella tai kasviryhmien tai -lajikkeiden ollessa kyseessä sillä, että käytettävissä on toimittajan laatima ja ylläpitämä kuvaus niistä,
koristekasvien ja niiden lisäysaineiston tunnistettavuuden ja asianmukaisen kaupan pitämisen varmistamiseksi on tärkeää antaa yhteisön säännöt erien erottamisesta ja merkitsemisestä; päällysmerkinnöissä olisi ilmoitettava tarvittavat tiedot sekä virallista tarkastusta että tuottajaa varten,
väliaikaisten saantivaikeuksien varalta olisi annettava sääntöjä, jotka mahdollistavat tässä direktiivissä säädettyjä vaatimuksia lievemmät vaatimukset täyttävien koristekasvien ja niiden lisäysaineiston pitämisen kaupan,
vaatimusten yhdenmukaistamiseksi jäsenvaltioita olisi ensimmäiseksi kiellettävä asettamasta muita kuin tässä direktiivissä säädettyjä koristekasveja tai niiden lisäysaineistoa koskevia vaatimuksia tai rajoituksia niiden liitteessä tarkoitettujen sukujen ja lajien, joista laaditaan liiteluettelo, pitämiselle kaupan,
olisi säädettävä mahdollisuudesta saattaa kolmansissa maissa tuotettujen koristekasvien ja niiden lisäysaineistojen kaupan pitäminen yhteisössä luvanvaraiseksi, jos niistä kaikissa tapauksissa voidaan antaa samat takeet kuin yhteisössä tuotetuista koristekasveista ja niiden lisäysaineistosta, jotka ovat yhteisön säännösten mukaiset,
jäsenvaltioissa käytettävien teknisten tarkastusmenetelmien yhdenmukaistamiseksi sekä yhteisössä ja kolmansissa maissa tuotettujen koristekasvien ja niiden lisäysaineiston vertaamiseksi keskenään on syytä järjestää vertailukokeita, jotta voidaan todeta, ovatko nämä tuotteet tämän direktiivin säännösten mukaiset, ja
tämän direktiivin tehokkaan täytäntöönpanon helpottamiseksi komission tehtäväksi olisi annettava toimenpiteiden vahvistaminen tämän direktiivin täytäntöönpanemiseksi ja sen liitteen muuttamiseksi; nämä toimenpiteet olisi toteutettava menettelyllä, johon kuuluu komission ja jäsenvaltioiden tiivis yhteistyö koristekasveja ja niiden lisäysaineistoa käsittelevässä pysyvässä komiteassa,
ON ANTANUT TÄMÄN DIREKTIIVIN:
1 artikla
1 Tämä direktiivi koskee koristekasvien ja niiden lisäysaineiston pitämistä kaupan yhteisössä.
2 Liitteessä lueteltuihin sukuihin ja lajeihin sovelletaan 2 20 ja 24 artiklaa.
Mainitut artiklat koskevat myös muiden sukujen tai lajien perusrunkoja, jos edellä mainittujen sukujen tai lajien lisäysaineistoa on vartettu niihin.
3 Muutokset liitteen sukujen ja lajien luetteloon tehdään 22 artiklassa säädettyä menettelyä noudattaen.
2 artikla
Tämä direktiivi ei koske koristekasveja tai niiden lisäysaineistoa, jotka todistetusti on tarkoitettu vietäviksi kolmansiin maihin, jos ne ovat asianmukaisesti sellaisiksi tunnistettavissa ja jos ne pidetään riittävästi erillään, sanotun kuitenkaan rajoittamatta direktiivissä 77/93/ETY vahvistettujen terveyttä koskevien sääntöjen soveltamista.
Erityisesti tunnistamista ja eristämistä koskevat toimenpiteet ensimmäisen kohdan soveltamiseksi toteutetaan 21 artiklassa säädettyä menettelyä noudattaen.
3 artikla
Tässä direktiivissä tarkoitetaan:
a) 'lisäysaineistolla` siemeniä, kasvinosia ja kaikkea kasviaineistoa, jotka on tarkoitettu koristekasvien tai koristetarkoitukseen käytettävien muiden kasvien lisäykseen ja tuotantoon;
b) 'koristekasveilla` kasveja, jotka on tarkoitettu kaupan pitämisen jälkeen istutettaviksi tai uudelleenistutettaviksi;
c) 'toimittajalla` luonnollista henkilöä tai oikeushenkilöä, joka harjoittaa ammattimaisesti ainakin yhtä seuraavista koristekasveihin tai niiden lisäysaineistoon liittyvistä toiminnoista: lisäys, tuotanto, ylläpito ja/tai käsittely ja saattaminen markkinoille;
d) 'markkinoille saattamisella` koristekasvien tai niiden lisäysaineiston pitämistä saatavilla tai varastossa, myytävänä pitämistä tai myytäväksi tarjoamista, varsinaista myyntiä ja/tai toimittamista toiselle henkilölle missä tahansa muodossa,
e) 'vastuussa olevalla virallisella toimielimellä`
1 jäsenvaltion kansallisen hallituksen valvonnassa asettamaa tai nimeämää yhtä keskusviranomaista, joka on vastuussa laatuun liittyvistä kysymyksistä;
2 mitä tahansa valtion viranomaista, joka on asetettu
- kansallisella tasolla tai
- alueellisella tasolla kansallisten viranomaisten valvonnassa kyseisen jäsenvaltion lainsäädännön asettamissa rajoissa.
Edellä 1 ja 2 alakohdassa tarkoitetut toimielimet voivat kansallisen lainsäädäntönsä mukaisesti siirtää nämä direktiivissä tarkoitetut tehtävänsä alaisenaan ja valvonnassaan suoritettaviksi jollekin julkis- tai yksityisoikeudelliselle oikeushenkilölle, joka virallisesti hyväksyttyjen sääntöjensä mukaan hoitaa yksinomaan erityisiä julkisia tehtäviä, jos tämä oikeushenkilö tai sen jäsenet eivät saa mitään henkilökohtaista etua toteuttamistaan toimenpiteistä.
Jäsenvaltioiden on huolehdittava, että 1 ja 2 alakohdassa tarkoitetut toimielimet toimivat tiiviissä yhteistyössä.
Lisäksi voidaan 21 artiklassa säädettyä menettelyä noudattaen hyväksyä muu 1 alakohdassa tarkoitetun toimielimen puolesta asetettu, mainitun toimielimen alaisena ja valvonnassa toimiva oikeushenkilö, jos tämä oikeushenkilö ei saa mitään henkilökohtaista etua toteuttamistaan toimenpiteistä.
Jäsenvaltioiden on ilmoitettava komissiolle vastuussa olevat viralliset toimielimensä. Komissio toimittaa nämä tiedot muille jäsenvaltioille.
f) 'virallisilla toimenpiteillä` vastuussa olevien virallisten toimielimien toimenpiteitä;
g) 'virallisella tarkastuksella` vastuussa olevan virallisen toimielimen tarkastusta;
h) 'virallisella ilmoituksella` vastuussa olevan toimielimen tekemää tai sen vastuulla tehtyä ilmoitusta;
i) 'erällä` yhden tuotteen tiettyä yksikkömäärää, joka voidaan tunnistaa koostumuksensa ja alkuperänsä tasalaatuisuuden perusteella;
j) 'laboratoriolla` julkis- tai yksityisoikeudellista laitosta, joka suorittaa määrityksiä ja tekee asianmukaisen diagnoosin, joka mahdollistaa tuottajalle tuotteiden laadun valvonnan.
4 artikla
Kullekin liitteessä mainitulle suvulle tai lajille vahvistetaan 22 artiklassa säädettyä menettelyä noudattaen liiteluettelo, jossa viitataan tähän sukuun tai lajiin sovellettaviin, direktiivissä 77/93/ETY säädettyihin kasvien terveyttä koskeviin vaatimuksiin ja määritellään:
1 laatuvaatimukset, jotka koristekasvien ja niiden lisäysaineiston on täytettävä erityisesti lisäysmenetelmän, kasvustojen puhtauden ja tarvittaessa lajikeominaisuuksien osalta;
2 vaatimukset, jotka muiden kasvisukujen ja -lajien perusrunkojen on täytettävä, jotta niihin voidaan varttaa kyseisten sukujen tai lajien lisäysaineistoa.
5 artikla
1 Jäsenvaltioiden on huolehdittava, että toimittajat toteuttavat kaikki tarvittavat toimenpiteet sen varmistamiseksi, että tässä direktiivissä säädetyt vaatimukset täyttyvät koristekasvien ja niiden lisäysaineiston tuotannon ja kaupan pitämisen kaikissa vaiheissa.
2 Tätä tarkoitusta varten mainittujen toimittajien on joko itse suoritettava tai annettava hyväksytyn toisen toimittajan tai vastuussa olevan virallisen toimielimen suorittaa tarkastusta seuraavien periaatteiden mukaan:
- tuotantoprosessin kriittisten kohtien tunnistaminen käytettävien tuotantomenetelmien osalta,
- ensimmäisessä luetelmakohdassa tarkoitettujen kriittisten kohtien valvonta- ja tarkastusmenetelmien kehittäminen ja käyttöönotto,
- näytteenotto vastuussa olevan virallisen toimielimen hyväksymän laboratorion suorittamaa määritystä varten tässä direktiivissä määriteltyjen vaatimusten noudattamisen varmistamiseksi,
- kirjallisen tai muun pysyvän rekisterin pitäminen vastuussa olevaa virallista toimielintä varten ensimmäisessä, toisessa ja kolmannessa luetelmakohdassa tarkoitetuista tiedoista sekä koristekasvien ja niiden lisäysaineiston tuotannosta ja pitämisestä kaupan. Nämä asiakirjat ja rekisterit on säilytettävä vähintään yhden vuoden ajan.
Niiden toimittajien, joiden toiminta tällä alalla rajoittuu oman yrityksen ulkopuolella tuotettujen ja pakattujen koristekasvien ja niiden lisäysaineiston välittämiseen, on kuitenkin ainoastaan pidettävä kirjallista tai muuta pysyvää rekisteriä koristekasvien ja niiden lisäysaineiston ostoista ja myynneistä ja/tai toimituksista.
Tämä kohta ei koske toimittajia, joiden toiminta rajoittuu koristekasvien ja niiden lisäysaineiston vähäisten määrien toimittamiseen muille kuin ammattimaisille lopullisille käyttäjille.
3 Jos 1 kohdassa tarkoitettujen toimittajien itsensä suorittaman tarkastuksen tulokset tai heidän käytettävissään olevat tiedot osoittavat, että vähintään yhtä 4 artiklan mukaisesti laadituissa liiteluetteloissa mainittua haitallista organismia esiintyy, toimittajien on viipymättä ilmoitettava tästä vastuussa olevalle viralliselle toimielimelle ja toteutettava tämän osoittamat toimenpiteet. Toimittajan on pidettävä kirjaa kaikista haitallisten organismien esiintymisistä tiloissaan sekä asiaa koskevien toimenpiteiden toteuttamisesta.
4 Säännöt 2 kohdan toisen alakohdan soveltamiseksi vahvistetaan 21 artiklassa säädettyä menettelyä noudattaen.
6 artikla
1 Vastuussa olevan virallisen toimielimen on hyväksyttävä toimittajat todettuaan niiden tuotantomenetelmien ja laitosten olevan niiden harjoittamia toimintoja koskevilta osiltaan tämän direktiivin vaatimusten mukaiset. Hyväksyminen on uusittava, jos toimittaja päättää harjoittaa muita kuin hyväksyttyjä toimintoja.
2 Vastuussa olevan virallisen toimielimen on hyväksyttävä laboratoriot todettuaan näiden laboratorioiden, käytettävien menetelmien ja laitosten olevan harjoitettavan tarkastustoiminnan osalta tämän direktiivin 21 artiklassa säädettyä menettelyä noudattaen eriteltyjen vaatimusten mukaiset. Hyväksyminen on uusittava, jos laboratorio päättää harjoittaa muuta kuin hyväksyttyjä toimintoja.
3 Vastuussa olevan virallisen toimielimen on toteutettava tarvittavat toimenpiteet, jos 1 ja 2 kohdassa tarkoitettuja vaatimuksia ei noudateta. Sen on tämän vuoksi otettava huomioon erityisesti 7 artiklan mukaisesti suoritetun tarkastuksen tulokset.
4 Toimittajien, laitosten ja laboratorioiden säännöllisestä valvonnasta ja tarkastuksesta vastaa joko välittömästi tai välillisesti vastuussa oleva virallinen toimielin, jolla on aina oltava esteetön pääsy kaikkiin laitosten tiloihin tässä direktiivissä säädettyjen vaatimusten noudattamisen varmistamiseksi. Valvontaa ja tarkastusta koskevat täytääntöönpanotoimenpiteet voidaan vahvistaa 21 artiklassa säädettyä menettelyä noudattaen.
Jos tämä valvonta ja tarkastus osoittaa, että tämän direktiivin vaatimuksia ei noudateta, vastuussa olevan virallisen toimielimen on toteutettava asianmukaiset toimenpiteet.
7 artikla
1 Komission asiantuntijat voivat yhteistyössä jäsenvaltioiden vastuussa olevien virallisten toimielinten kanssa tarvittaessa suorittaa tarkastusta paikalla tämän direktiivin yhdenmukaisen soveltamisen varmistamiseksi. Nämä voivat erityisesti tarkistaa, täyttävätkö toimittajat tosiasiallisesti tämän direktiivin vaatimukset. Jäsenvaltion, jonka alueella tarkastus suoritetaan, on annettava asiantuntijalle kaikki tehtävän suorittamisessa tarvittava apu. Komissio ilmoittaa jäsenvaltioille tarkastuksen tulokset.
2 Yksityiskohtaiset säännöt 1 kohdan soveltamiseksi vahvistetaan 21 artiklassa säädettyä menettelyä noudattaen.
8 artikla
1 Koristekasveja tai niiden lisäysaineistoa saavat saattaa markkinoille ainoastaan hyväksytyt toimittajat sillä edellytyksellä, että koristekasvit ja niiden lisäysaineisto täyttävät 4 artiklassa tarkoitetussa liiteluettelossa niille vahvistetut vaatimukset.
2 Edellä 1 kohta ei koske koristekasveja tai niiden lisäysaineistoa, jotka on tarkoitettu:
a) kokeisiin tai tieteellisiin tarkoituksiin;
b) valintatyöhön,
sanotun kuitenkaan rajoittamatta direktiivin 77/93/ETY säännösten soveltamista.
9 artikla
1 Pidettäessä kaupan koristekasveja ja niiden lisäysaineistoa on ilmoitettava lajike tai kasviryhmä, johon ne kuuluvat.
2 Edellä 1 kohtaa noudattaen ilmoitettujen lajikkeiden on
- oltava yleisesti tunnettuja, kasvijalosteiden suojaamista koskevien säännösten mukaisesti suojattuja tai virallisesti rekisteröityjä joko vapaaehtoisesti tai muulla perusteella,
- esiinnyttävä toimittajien ylläpitämissä luetteloissa yksityiskohtaisine kuvauksineen ja asianmukaisine nimineen. Nämä luettelot on pyydettäessä esitettävä kyseisen jäsenvaltion vastuussa olevalle viralliselle toimielimelle.
Jokainen lajike on kuvailtava, ja jos mahdollista, nimettävä samoin kaikissa jäsenvaltioissa, kansainvälisesti hyväksyttyjen ohjeiden mukaisesti.
3 Kun viitataan kasviryhmään, toimittajan on kuvailtava ja nimettävä se siten, että vältetään sekaannusta 2 kohdassa tarkoitettujen lajikkeiden kanssa.
4 Vastuussa olevalle viralliselle toimielimelle ei saa aiheutua lisävelvoitteita 1, 2 ja 3 kohdasta, paitsi jos lajiketta koskeva asia on nimenomaisesti mainittu 4 artiklassa tarkoitetussa liiteluettelossa.
5 Noudattaen 21 artiklassa säädettyä menettelyä voidaan toteuttaa lajikkeiden tai muiden kasviryhmien ilmoitusjärjestelmä jäsenvaltioiden vastuussa olevia virallisia toimielimiä varten. Samaa menettelyä noudattaen voidaan toteuttaa 2 kohdan toisen luetelmakohdan täytäntöönpanoa koskevia lisätoimenpiteitä.
10 artikla
1 Koristekasvit ja niiden lisäysaineisto on pidettävä toisistaan erillään sekä kasvu- että nostovaiheessa samoin kuin otettaessa emoaineistosta varttamisoksia.
2 Jos eri alkuperää olevia koristekasveja tai niiden lisäysaineistoa yhdistetään tai sekoitetaan keskenään pakkaamisen, varastoinnin, kuljetuksen tai toimitusten aikana, toimittajan on pidettävä kirjaa seuraavista tiedoista: erän koostumus sekä kunkin sen osan alkuperä.
3 Jäsenvaltioiden on varmistettava virallisin tarkastuksin, että 1 ja 2 kohdassa tarkoitettuja vaatimuksia noudatetaan.
11 artikla
Koristekasveja ja niiden lisäysaineistoa saa pitää kaupan ainoastaan riittävän tasalaatuisina erinä, sanotun kuitenkaan rajoittamatta 10 artiklan 2 kohdan soveltamista.
Koristekasvien ja niiden lisäysaineiston on kaikissa tapauksissa täytettävä tämän direktiivin vaatimukset, ja ne on varustettava toimittajan 4 artiklan mukaisesti laaditussa liiteluettelossa vahvistettujen vaatimusten mukaisesti tehdyllä asiakirjalla. Jos asiakirja sisältää virallisen lausunnon, sen on erotuttava selvästi asiakirjan muusta sisällöstä.
Koristekasvien ja/tai niiden lisäysaineiston merkitsemistä ja/tai sulkemista sekä pakkaamista koskevat vaatimukset on tarvittaessa sisällytettävä 4 artiklan mukaisesti laadittuun liiteluetteloon.
Vaadituksi päällysmerkinnäksi riittävät asianmukaiset tiedot tuotteesta, kun kyseessä on koristekasvien tai niiden lisäysaineiston vähittäismyynti muille kuin ammattimaisille lopullisille käyttäjille.
12 artikla
Jäsenvaltiot voivat vapauttaa:
- noudattamasta 11 artiklaa ne pientuottajat, joiden koristekasvien ja niiden lisäysaineiston tuotannon ja myynnin on tarkoitus palvella paikallisilla markkinoilla sellaisten henkilöiden lopullista käyttöä, jotka eivät ammattimaisesti toimi kasvintuotannossa (paikallinen kauppa),
- jäljempänä 18 artiklassa säädetystä virallisesta tarkastuksesta vapautuksen saaneiden henkilöiden tuottamien koristekasvien ja niiden lisäysaineiston paikallisen kaupan.
Noudattaen 21 artiklassa säädettyä menettelyä toteutetaan toimenpiteet, jotka koskevat ensimmäisen alakohdan ensimmäisessä ja toisessa luetelmakohdassa tarkoitettujen vapautusten edellytyksiä, erityisesti pientuottajien ja paikallisten markkinoiden käsitteiden osalta, sekä vapautuksiin liittyviä menettelyjä.
13 artikla
Jos tässä direktiivissä säädetyt vaatimukset täyttävien koristekasvien ja niiden lisäysaineiston saannissa on väliaikaisia vaikeuksia, voidaan 21 artiklassa säädettyä menettelyä noudattaen antaa säännökset lievemmät vaatimukset täyttävien koristekasvien ja niiden lisäysaineiston pitämisestä kaupan, sanotun kuitenkaan rajoittamatta direktiivin 77/93/ETY kasvien terveyttä koskevien sääntöjen soveltamista.
14 artikla
Tämän direktiivin vaatimukset ja edellytykset täyttäviä koristekasveja ja niiden lisäysaineistoa eivät koske muut kuin tässä direktiivissä säädetyt toimittajaa, kasvien terveyttä, kasvualustaa ja tarkastusta koskevia yksityiskohtaisia sääntöjä koskevat kaupan pitämisen rajoitukset.
15 artikla
Jäsenvaltioiden on pidättäydyttävä asettamasta liitteessä tarkoitettujen tuotteiden pitämiselle kaupan tiukempia edellytyksiä tai rajoituksia kuin 4 artiklan mukaisesti laadituissa liiteluetteloissa määritellään tai niiden puuttuessa tiukempia kuin ne, jotka ovat voimassa tämän direktiivin antamispäivänä.
16 artikla
1 Noudattaen 21 artiklassa säädettyä menettelyä päätetään, vastaavatko koristekasvit ja niiden lisäysaineisto, jotka tuotetaan kolmannessa maassa ja joista on samat takeet toimittajan velvoitteita, tunnistettavuutta, ominaisuuksia, kasvien terveyttä, kasvualustaa, pakkaamista, tarkastuksen yksityiskohtaisia sääntöjä, merkitsemistä ja sulkemista koskevilta osin, yhteisössä tuotettuja tämän direktiivin vaatimukset ja edellytykset täyttäviä koristekasveja ja niiden lisäysaineistoa kaikilta näiltä osin.
2 Jäsenvaltiot voivat ennen 1 kohdassa tarkoitetun päätöksen tekemistä 1 päivään tammikuuta 1993 soveltaa kolmansista maista tapahtuvaan koristekasvien ja niiden lisäysaineiston tuontiin edellytyksiä, jotka vastaavat yhteisön tuotteiden tuotannossa ja kaupan pitämisessä sovellettavia edellytyksiä.
Ensimmäisessä alakohdassa tarkoitettua päivää voidaan ennen 1 kohdassa tarkoitetun päätöksen tekemistä siirtää myöhäisemmäksi kolmansien maiden osalta 21 artiklassa säädettyä menettelyä noudattaen.
Koristekasveja ja niiden lisäysaineistoa, jotka jäsenvaltio tuo maahan ensimmäisen alakohdan mukaisesti tekemänsä päätöksen perusteella, eivät koske 1 kohdassa tarkoitettuja seikkoja koskevat rajoitukset pidettäessä niitä kaupan toisessa jäsenvaltiossa.
17 artikla
Jäsenvaltioiden on huolehdittava, että koristekasveja ja niiden lisäysaineistoa tuotettaessa ja pidettäessä kaupan ne tarkastetaan virallisesti ainakin pistokokein, jotta varmistetaan tämän direktiivin vaatimusten ja edellytysten noudattaminen.
18 artikla
Yksityiskohtaiset säännöt 5, 10 ja 17 artiklassa tarkoitetun virallisen tarkastuksen, näytteenottomenetelmät mukaan lukien, soveltamisesta voidaan vahvistaa 21 artiklassa säädettyä menettelyä noudattaen.
19 artikla
1 Jos 6 artiklan 4 kohdassa tarkoitetuissa valvonnassa ja tarkastuksessa, 17 artiklassa säädetyssä virallisessa tarkastuksessa tai 20 artiklassa säädetyissä kokeissa todetaan, että myytävät koristekasvit tai niiden lisäysaineisto eivät täytä tämän direktiivin vaatimuksia, jäsenvaltion vastuussa olevan virallisen toimielimen on toteutettava asianmukaiset toimenpiteet sen varmistamiseksi, että ne ovat tämän direktiivin säännösten mukaiset, tai jos se ei ole mahdollista, kiellettävä kyseisten koristekasvien tai niiden lisäysaineiston kaupan pitäminen yhteisössä.
2 Jos todetaan, että tietyn toimittajan kaupan pitämät koristekasvit tai niiden lisäysaineisto eivät ole tämän direktiivin vaatimusten ja edellytysten mukaisia, kyseisen jäsenvaltion on huolehdittava, että tätä toimittajaa vastaan toteutetaan asianmukaiset toimenpiteet. Jos toimittajaa kielletään pitämästä kaupan koristekasveja ja niiden lisäysaineistoa, jäsenvaltion on annettava tästä tieto komissiolle ja jäsenvaltioiden toimivaltaisille kansallisille toimielimille.
3 Toimenpiteet, jotka toteutetaan 2 kohdan mukaisesti, on peruutettava heti, jos riittävällä varmuudella voidaan osoittaa, että toimittajan kaupan pidettäviksi tarkoitetut koristekasvit tai niiden lisäysaineisto täyttävät tulevaisuudessa tämän direktiivin vaatimukset ja edellytykset.
20 artikla
1 Koristekasveja ja niiden lisäysaineistoa, myös kasvien terveyttä, koskevien tämän direktiivin vaatimusten ja edellytysten noudattamisen varmistamiseksi jäsenvaltioissa on suoritettava näytteiden perusteella kokeita tai tarvittaessa määrityksiä. Komissio voi tarkastuttaa kokeet jäsenvaltioiden ja komission edustajilla.
2 Noudattaen 21 artiklassa säädettyä menettelyä voidaan päättää, onko tarpeen suorittaa yhteisön kokeita ja määrityksiä samoin tarkoituksin kuin 1 kohdassa. Komissio voi tarkastuttaa yhteisön kokeet jäsenvaltioiden ja komission edustajilla.
3 Edellä 1 ja 2 kohdassa tarkoitettuja kokeita tai määrityksiä on käytettävä koristekasvien ja niiden lisäysaineiston teknisten tarkastusmenetelmien yhdenmukaistamiseen. Koe- ja määritystoiminnasta on laadittava kertomukset, jotka toimitetaan luottamuksellisina jäsenvaltioille ja komissiolle.
4 Komissio huolehtii tarvittaessa, että yksityiskohtaiset säännöt 1 ja 2 kohdassa tarkoitettujen kokeiden yhteensovittamiseksi, toteuttamiseksi ja tarkastamiseksi sekä koetulosten arvioimiseksi vahvistetaan 21 artiklan mukaisesti perustetussa komiteassa. Kasvien terveyteen liittyvistä ongelmista komissio ilmoittaa kasvien terveyttä käsittelevälle pysyvälle komitealle. Tarvittaessa annetaan erityisiä yksityiskohtaisia sääntöjä. Kokeisiin sisällytetään myös kolmansissa maissa tuotetut koristekasvit ja niiden lisäysaineisto.
21 artikla
Jos tässä artiklassa säädettyä menettelyä on noudatettava, komissiota avustaa komitea nimeltään "koristekasveja ja niiden lisäysaineistoa käsittelevä pysyvä komitea", jonka puheenjohtajana on komission edustaja.
Komission edustaja tekee komitealle ehdotuksen tarvittavista toimenpiteistä. Komitea antaa lausuntonsa ehdotuksesta määräajassa, jonka puheenjohtaja voi asettaa asian kiireellisyyden mukaan. Lausunto annetaan Euroopan talousyhteisön perustamissopimuksen 148 artiklan 2 kohdassa niiden päätösten edellytykseksi määrätyllä enemmistöllä, jotka neuvosto tekee komission ehdotuksesta. Komiteaan kuuluvien jäsenvaltioiden edustajien äänet painotetaan mainitussa artiklassa määrätyllä tavalla. Puheenjohtaja ei osallistu äänestykseen.
Komissio päättää toimenpiteistä, joita sovelletaan välittömästi. Jos toimenpiteet eivät kuitenkaan ole komitean lausunnon mukaisia, komissio ilmoittaa niistä viipymättä neuvostolle. Siinä tapauksessa komissio voi lykätä päättämiensä toimenpiteiden soveltamista enintään yhdellä kuukaudella ilmoituksen tekopäivästä.
Neuvosto voi määräenemmistöllä päättää asiasta toisin edellisessä kohdassa tarkoitetun ajan kuluessa.
22 artikla
Jos tässä artiklassa säädettyä menettelyä on noudatettava, komissiota avustaa koristekasveja ja niiden lisäysaineistoa käsittelevä pysyvä komitea, jonka puheenjohtajana on komission edustaja.
Komission edustaja tekee komitealle ehdotuksen tarvittavista toimenpiteistä. Komitea antaa lausuntonsa ehdotuksesta määräajassa, jonka puheenjohtaja voi asettaa asian kiireellisyyden mukaan. Lausunto annetaan Euroopan talousyhteisön perustamissopimuksen 148 artiklan 2 kohdassa niiden päätösten edellytykseksi määrätyllä enemmistöllä, jotka neuvosto tekee komission ehdotuksesta. Komiteaan kuuluvien jäsenvaltioiden edustajien äänet painotetaan mainitussa artiklassa määrätyllä tavalla. Puheenjohtaja ei osallistu äänestykseen.
Komissio päättää suunnitelluista toimenpiteistä, jos ne ovat komitean lausunnon mukaiset.
Jos suunnitellut toimenpiteet eivät ole komitean lausunnon mukaisia tai lausuntoa ei ole annettu, komissio tekee viipymättä neuvostolle ehdotuksen tarvittavista toimenpiteistä. Neuvosto ratkaisee asian määräenemmistöllä.
Jos neuvosto ei ole ratkaissut asiaa kolmen kuukauden kuluessa siitä, kun asia on tullut vireille neuvostossa, komissio tekee päätöksen ehdotetuista toimenpiteistä.
23 artikla
Muutokset 4 artiklan mukaisesti laadittuihin liiteluetteloihin sekä tämän direktiivin täytäntöönpanoa varten annettuihin vaatimuksiin ja yksityiskohtaisiin sääntöihin tehdään 21 artiklassa säädettyä menettelyä noudattaen.
24 artikla
1 Jäsenvaltioiden on huolehdittava, että niiden alueella tuotetut, kaupan pidettäviksi tarkoitetut koristekasvit ja niiden lisäysaineisto ovat tämän direktiivin vaatimusten mukaiset.
2 Jos virallisessa tarkastuksessa todetaan, että lisäysaineistoa tai koristekasveja ei voida saattaa markkinoille, koska kasvien terveyttä koskeva vaatimus ei täyty, kyseisen jäsenvaltion on toteutettava asianmukaiset viralliset toimenpiteet tästä kasvien terveydelle aiheutuvien vaarojen poistamiseksi.
25 artikla
1 Jäsenvaltioiden on saatettava tämän direktiivin noudattamisen edellyttämät lait, asetukset ja hallinnolliset määräykset voimaan viimeistään 31 päivänä joulukuuta 1992. Niiden on ilmoitettava tästä komissiolle viipymättä.
Näissä jäsenvaltioiden antamissa säädöksissä on viitattava tähän direktiiviin, tai niitä virallisesti julkaistaessa niihin on liitettävä viittaus tähän direktiiviin. Jäsenvaltioiden on säädettävä siitä, miten viittaukset tehdään.
2 Kun 4 artiklassa tarkoitettua liiteluetteloa laaditaan, on kullekin liitteessä tarkoitetulle suvulle tai lajille annettava 21 artiklassa säädettyä menettelyä noudattaen päivä, jona 5 11, 14, 15, 17, 19 ja 24 artikla pannaan täytäntöön. Nämä päivät eivät saa olla myöhäisempiä kuin 1 päivä tammikuuta 1993.
26 artikla
Tämä direktiivi on osoitettu kaikille jäsenvaltioille.
Tehty Brysselissä 19 päivänä joulukuuta 1991.

Labels: 3
6